
Krúbi mint performansz

Kulcsszavak: Krúbi; alteregó; performansz; transzmedialitás
A dolgozat Krúbi, polgári nevén Horváth Krisztián, művészetét elemzi, különös hangsúlyt fektetve a társadalomkritikára és a transzmediális aspektusokra. Az elemzés központjában a III. Krúbi album áll, amely a forrradalmárból lett zsarnokot követi végig az útján. A tézis-antitézis-szintézis keretei mentén három állomásra bontom a diszkográfiát: A Nehézlábérzés radikális lázadását, az ÖSZTÖNLÉNY önreflexív mélységét és a III. Krúbi önazonosságra törekvő szintézisét. A harmadik album mélyrehatóan ábrázolja a hatalom által torzított önképet. A dalszövegek szimbolikus rétegei az önkritika és a belső fejlődés dilemmáit rajzolják meg, miközben a történet végigvezet minket az én és az ösztön-én harcán. 
A dolgozat érinti a politikai performanszok szerepét, pontosítva Brecht epikus színházát és Boal elnyomottak színházát, valamint a transzmediális világépítést Krúbi diszkográfiájában. A III. Krúbi-univerzumra jellemző, hogy a  koncertek struktúrája, a videóklipek és a közösségimédia-megjelenés egységes narratívát teremtenek, melyben a befogadó aktívan formálja az élményt. A multimodális megközelítés révén Krúbi egyszerre reflektál a magyar közéletre és a populista politikai diskurzusra.
Krúbi zenéje túlmutat a hagyományos könnyűzenei kereteken: szatirikus, ironikus, provokatív és önreflexív módon tárja fel a társadalom és az egyén belső ellentmondásait. Krúbi nemcsak szórakoztat, hanem mélyebb társadalmi párbeszédet is kezdeményez, megújítva a magyar populáris kultúra kritikai eszköztárát. 



